CELEX: 
Language: ro
Date: 2018-02-19 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (CE) nr. 673/2005 al Consiliului de instituire de drepturi vamale suplimentare la importurile anumitor produse originare din Statele Unite ale Americii

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Prezentul proiect de regulament delegat al Comisiei are ca scop ajustarea nivelului anual al retorsiunii aplicate în litigiul în cadrul OMC referitor la Legea din 2000 a Statelor Unite privind compensarea dumpingului continuu și a subvențiilor (denumită în continuare „CDSOA” – Continued Dumping and Subsidy Offset Act of 2000 sau Amendamentul Byrd).
            
            
               CDSOA prevede distribuția anuală către întreprinderile americane a taxelor antidumping și compensatorii colectate în cursul exercițiului financiar anterior. CDSOA a fost declarată incompatibilă cu obligațiile SUA în cadrul OMC în luna ianuarie 2003. 
            
            
               Având în vedere faptul că Statele Unite nu s-au pus în conformitate cu obligațiile lor în cadrul acordurilor OMC, UE a fost autorizată să impună o taxă de import suplimentară peste taxele vamale consolidate în cazul unei liste de produse originare din SUA care acoperă pe o bază anuală o valoare comercială totală care nu depășește 72 % din plata CDSOA din taxele colectate pe importurile din UE din cel mai recent an pentru care sunt disponibile date. Începând cu 1 mai 2005, UE aplică o taxă vamală suplimentară ad valorem asupra importurilor de anumite produse originare din Statele Unite
                  1
                pe o bază anuală, ajustând nivelul retorsiunii proporțional cu plățile din taxele colectate pe produsele provenite din UE în conformitate cu cea mai recentă distribuție. 
            
            
               Prezentul proiect de regulament delegat al Comisiei nu implică opțiuni discreționare, ci este constrâns în întregime de obligațiile legale impuse de Consiliu:
            
            
               1.Noul nivel de retorsiune care se va aplica de la 1 mai 2018, se ridică la 682 823 USD și a fost stabilit pe baza ultimei distribuții CDSOA a taxelor antidumping și antisubvenție colectate în cursul exercițiului financiar 2017 (între 1 octombrie 2016 și 30 septembrie 2017).
            
            
               2.Noul nivel de retorsiune de 682 823 USD reprezintă o scădere semnificativă în comparație cu actualul nivel de retorsiune, care este de 8 165 179 USD și a fost aplicat de la 1 mai 2017. 
            
            
               3.Comisia este obligată să adapteze noul nivel de retorsiune în primul rând prin adăugarea sau eliminarea unor produse din anexa I. În cazul în care nu pot fi adaptate în acest mod, atunci rata taxei suplimentare la care se supun produsele din anexa I ar trebui să fie modificată. Pentru acest an, prin eliminarea mărfurilor în anexă, nivelul suspendării ar depăși sau s-ar situa sub 72 % din plățile efectuate în temeiul CDSOA. Prin urmare, deoarece anul acesta nivelul suspendării nu poate fi ajustat la nivelul anulării sau al prejudicierii prin adăugarea sau eliminarea unor produse din anexa I, se aplică articolul 3 alineatul (1) litera (e) din Regulamentul (UE) nr. 673/2005 al Consiliului:
            
            
               (a)Prin urmare, nu se adaugă și nu se elimină produse din anexa I și, în consecință, lista produselor din anexa menționată rămâne neschimbată. 
            
            
               (b)Pe de altă parte, se modifică rata taxei suplimentare la care se supun produsele din anexa I, și anume rata va fi scăzută de la 4,3 %, nivelul de anul trecut, la 0,3 %, în vederea ajustării la nivelul de retorsiune. 
            
            
               4.În consecință și în conformitate cu articolul 3 alineatul (1) litera (e) din Regulamentul (CE) nr. 673/2005 al Consiliului, proiectul de regulament delegat supune porumbul dulce, monturile și ramele de ochelari, automacaralele și pantalonii, pantalonii scurți și șorturile din țesături „denim” pentru femei, originare din SUA, unei taxe de import suplimentare ad valorem de 0,3 % începând cu 1 mai 2018. 
            
            
               5.Efectul unei taxe de import suplimentare ad valorem de 0,3 % asupra importurilor din Statele Unite a celor patru produse enumerate în anexa I reprezintă, pe parcursul unui an, o valoare comercială care nu depășește 682 823 USD [a se vedea articolul 3 alineatul (1) literele (a) și (b) din Regulamentul (CE) nr. 673/2005]. Anexa II la Regulamentul (CE) nr. 673/2005 rămâne neschimbată, deoarece toate produsele din lista respectivă au fost deja adăugate în anexa I. 
            
            
               2.CONSULTĂRI ÎNAINTEA ADOPTĂRII ACTULUI
            
            
               A fost efectuată o consultare în conformitate cu alineatul (4) din Înțelegerea comună privind actele delegate dintre Parlamentul European, Consiliu și Comisia Europeană. Nu sunt necesare nici consultări suplimentare cu părțile interesate, nici pregătirea unei evaluări a impactului. 
            
            
               3.ELEMENTELE JURIDICE ALE ACTULUI DELEGAT
            
            
               Temeiul juridic al prezentului regulament delegat este articolul 3 alineatul (3) din Regulamentul (CE) nr. 673/2005 al Consiliului de instituire de drepturi vamale suplimentare la importurile anumitor produse originare din Statele Unite ale Americii, astfel cum a fost modificat prin Regulamentul (UE) nr. 38/2014 al Parlamentului European și al Consiliului de modificare a anumitor regulamente referitoare la politica comercială comună, în ceea ce privește acordarea de competențe delegate și de executare pentru adoptarea anumitor măsuri. 
            
            
               Articolul 1 din Regulamentul (CE) nr. 673/2005 al Consiliului impune suspendarea concesiilor tarifare și a obligațiilor conexe în temeiul GATT 1994 cu privire la produsele originare din Statele Unite ale Americii enumerate în anexa I la regulamentul menționat. Articolul 3 alineatul (1) definește criteriile conform cărora Comisia ajustează anual nivelul suspendării la nivelul anulării sau al prejudicierii cauzate Uniunii Europene de Amendamentul Byrd la momentul respectiv.
            
            
               REGULAMENTUL DELEGAT (UE) …/… AL COMISIEI
            
         
         
            
               din 19.2.2018
            
            
               de modificare a Regulamentului (CE) nr. 673/2005 al Consiliului de instituire de drepturi vamale suplimentare la importurile anumitor produse originare din Statele Unite ale Americii
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (CE) nr. 673/2005 al Consiliului din 25 aprilie 2005 de instituire de drepturi vamale suplimentare la importurile anumitor produse originare din Statele Unite ale Americii
                  2
               , în special articolul 3,
            
            
               întrucât:
            
            
               (1)Ca urmare a faptului că Statele Unite nu au adaptat Legea privind compensarea dumpingului continuu și a subvențiilor („Continued Dumping and Subsidy Offset Act” – CDSOA) în conformitate cu obligațiile asumate în cadrul acordurilor Organizației Mondiale a Comerțului (OMC), Regulamentul (CE) nr. 673/2005 a instituit o taxă vamală suplimentară ad valorem de 15 % asupra importurilor anumitor produse originare din Statele Unite ale Americii, aplicabilă începând cu 1 mai 2005. În conformitate cu autorizația acordată de OMC de suspendare a aplicării concesiilor acordate Statelor Unite, Comisia trebuie să adapteze anual nivelul suspendării în funcție de nivelul anulării sau al prejudicierii cauzate Uniunii Europene de CDSOA la acea dată.
            
            
               (2)Plățile efectuate în temeiul CDSOA în anul cel mai recent pentru care există date disponibile se referă la distribuirea taxelor antidumping și a celor compensatorii colectate în exercițiul financiar 2017 (1 octombrie 2016 – 30 septembrie 2017). Pe baza datelor publicate de Biroul Vămilor și Protecției Frontierelor al Statelor Unite, nivelul anulării sau al prejudicierii cauzate Uniunii a fost calculat la 682 823 USD.
            
            
               (3)Nivelul anulării sau al prejudicierii și, în consecință, al suspendării, a scăzut. Cu toate acestea, nivelul suspendării nu poate fi adaptat la nivelul anulării sau al prejudicierii prin adăugarea sau eliminarea unor produse din lista cuprinsă în anexa I la Regulamentul (CE) nr. 673/2005. Prin înlăturarea tuturor produselor, cu excepția unuia, nivelul de retorsiune (4,3 % din taxele de import suplimentare) ar depăși suma plătită în temeiul CDSOA, în timp ce, prin păstrarea ultimului produs în anexa I, nivelul de retorsiune ar fi mai mic decât procentul de 72 % din plata CDSOA. În consecință, în conformitate cu articolul 3 alineatul (1) litera (e) din regulamentul menționat, Comisia ar trebui să păstreze neschimbată lista de produse din anexa I și să modifice rata taxei suplimentare, în vederea ajustării nivelului suspendării la nivelul anulării sau al prejudicierii. Prin urmare, cele patru produse enumerate în anexa I ar trebui menținute pe listă, iar rata taxei de import suplimentare ar trebui modificată și stabilită la 0,3 %.
            
            
               (4)Efectul unei taxe de import suplimentare ad valorem de 0,3 % asupra importurilor din Statele Unite de produse enumerate în anexa I reprezintă, pe parcursul unui an, o valoare comercială care nu depășește 682 823 USD.
            
            
               (5)Pentru a se asigura că nu există întârzieri în aplicarea ratei modificate a taxei de import suplimentare, prezentul regulament ar trebui să intre în vigoare la data publicării.
            
            
               (6)Prin urmare, Regulamentul (CE) nr. 673/2005 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (CE) nr. 673/2005 se modifică după cum urmează:
            
            
               (1)Articolul 2 din Regulamentul (CE) nr. 673/2005 al Consiliului se înlocuiește cu următorul text:
            
            
               „Articolul 2
            
            
               Produselor originare din Statele Unite ale Americii enumerate în anexa I la prezentul regulament li se aplică o taxă suplimentară ad valorem de 0,3 %, care se adaugă taxelor vamale aplicabile în temeiul Regulamentului (UE) nr. 952/2013*.
            
            
               _________________________
            
            
               * JO L 269, 10.10.2013, p. 1.”
            
         
         
            
               (2)Anexa I la Regulamentul (CE) nr. 673/2005 al Consiliului se înlocuiește cu textul din anexa la prezentul regulament.
            
            
               Articolul 2
            
            
               Prezentul regulament intră în vigoare la data publicării în Jurnalul Oficial al Uniunii Europene.
            
            
               Se aplică de la 1 mai 2018. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 19.2.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (CE) nr. 673/2005 al Consiliului (denumit în continuare „Regulamentul Byrd”) de instituire de drepturi vamale suplimentare de 15 % la importurile anumitor produse originare din Statele Unite ale Americii (JO L 110, 30.4.2005, p. 1), astfel cum a fost modificat prin Regulamentul delegat (UE) 2017/750 al Comisiei din 24 februarie 2017, (JO L 113, 29.4.2017, p. 12), care aplică o taxă suplimentară de 4,3 %.
               
               
                  
                     (2)
                  
                        JO L 110, 30.4.2005, p. 1. astfel cum a fost modificat prin Regulamentul (UE) nr. 38/2014 al Parlamentului European și al Consiliului (JO L 18, 21.1.2014, p. 52).
               
            
      
    ---documentbreak--- 
      
         
         
            
               ANEXĂ
            
            
               „ANEXA I
            
            
               Produsele cărora li se aplică taxe suplimentare se clasifică la codurile NC de opt cifre și corespund descrierilor date.
            
            
                     
                        0710 40 00
                     
                  
                  
                     
                        Porumb dulce
                     
                  
               
                     
                        6204 62 31
                     
                  
                  
                     
                        Pantaloni, pantaloni scurți și șorturi, altele decât cele de lucru, din țesături „denim”, pentru femei și fete.
                     
                  
               
                     
                        8705 10 00
                     
                  
                  
                     
                        Automacarale
                     
                  
               
                     
                        Ex 9003 19 00
                     
                  
                  
                     
                        Monturi și rame de ochelari sau de articole similare, din metale comune
                     
                  
               
               ”